Diari Oficial de la Generalitat Valenciana


Sumari del DOGV 5062, del 02-08-2005 (2005/8454)

RESOLUCIÓ de 7 de juliol de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció de les instal·lacions corresponents al gasoducte de gas natural en alta pressió B (APB) i destinació a usos industrials, situat en el terme municipal de Sagunt, província de València i s'aprova el projecte d'execució (CBREDE 2004/12/46).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5062

Data del DOGV
:   02-08-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/8454


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 7 de juliol de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció de les instal·lacions corresponents al gasoducte de gas natural en alta pressió B (APB) i destinació a usos industrials, situat en el terme municipal de Sagunt, província de València i s'aprova el projecte d'execució (CBREDE 2004/12/46). [2005/X8454]
  
Vista la sol·licitud presentada per l'empresa Gas Natural, SDG, SA, amb domicili a l'efecte de notificacions a València, avinguda Balears núm. 69 (46059), amb data 30 d'abril de 2004, en la Unitat Territorial d'Energia de València, juntament amb el projecte d'execució de la connexió a Fuerzas Eléctricas de Valencia, SA, FEVASA, firmat per l'enginyer Industrial, senyor Pablo Benlloch Castelló i visat pel Col·legi Oficial d'Enginyers Industrials de la Comunitat Valenciana el 26 d'abril de 2004, perquè li siga atorgada una autorització administrativa i aprovació del projecte d'execució de la connexió de gas natural a Fuerzas Eléctricas de Valencia, SA, FEVASA, amb destinació a usos industrials en el terme municipal de Sagunt, província de València.
  
Vist que a la vista de la presentació de la sol·licitud i documentació referida, la Unitat Territorial d'Energia de València va remetre ofici amb data 20 de maig de 2004 a la peticionària a fi d'aclarir i esmenar determinats aspectes, la qual cosa va portar a efecte per mitjà d'escrit de 8 de juny de 2004 i adjuntant annex al projecte de connexió de gas, visat pel referit Col·legi Oficial l'1 de juny de 2004, com a desenvolupament i complement del presentat inicialment.
  
Vist que, per mitjà d'escrit de 23 de desembre de 2004, Gas Natural SDG, SA, va realitzar una sèrie de manifestacions davant del Servici Territorial d'Energia respecte a l'expedient administratiu i que, en síntesi, es concreten en:
  
Que la connexió projectada no necessita Estudi d'Impacte Ambiental, ja que transcorre en la seua totalitat per zona urbanitzable, ni és necessària la declaració d'utilitat pública ja que no fa falta l'expropiació forçosa de cap terreny particular per ocupar terrenys municipals.
  
Que si bé el titular de la instal·lació receptora que va firmar inicialment el contracte de construcció i ús de les infraestructures va ser Fuerzas Eléctricas de Valencia, SA, s'ha firmat el contracte de subrogació a nom de Fuerzas Eléctricas de Castellón, SA, que és el client i destinatari de la instal·lació l'autorització de la qual se sol·licita.
  
Vist que realitzada la informació pública a què fan referència la Llei 34/1998, de 7 d'octubre, del Sector d'Hidrocarburs, i el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà d'anuncis en el Butlletí Oficial de la Província de València, el dia 9 de març de 2005, en el Diari Oficial de la Generalitat Valenciana, de l'11 de març de 2005, i en els diaris Las Províncias i ABC del dia 11 de març de 2005, es va presentar per Iberdrola Distribución Eléctrica, SAU, escrit d'al·legacions en què sol·licitava que es resolguera no concedir l'autorització administrativa i que resumidament manifestava el següent:
  
Que l'anunci publicat no indica la finalitat de la instal·lació, per la qual cosa la sol·licitud d'autorització no ha de ser tramitada.
  
Que Fuerzas Eléctricas de Castelló no està inscrita en el Registre de Distribuïdors, Comercialitzadors i Consumidors, ni en el Registre de Productors del Ministeri d'Indústria, Turisme i Comerç i no té capacitat legal, tècnica i econòmica.
  
El mencionat escrit es va comunicar a Gas Natural SDG, SA, que va respondre en el termini i en la forma escaient i va sol·licita que es considerara evacuat el tràmit de resposta d'al·legacions, manifestant:
  
Que tant en el projecte de la connexió, com en la informació pública l'objecte està clarament indicat, i el constituïx la ?connexió de gas al client?.
  
Que no coneix cap norma del sector gasista que obligue a un futur abonat que s'inscriga en el Registre de Distribuïdors, Comercialitzadors i Consumidors, ni en el Registre de Productors perquè li siga subministrat gas natural.
  
Vist que, de conformitat amb el que establixen els articles 80 del Reial Decret 1.434/2002, es va remetre separata del projecte, amb el contingut de les característiques generals de la instal·lació, a les distintes administracions públiques, organismes i, si és el cas, empreses de servicis públics o d'interés general afectats. D'acord amb la documentació que hi ha en l'expedient, concretament a:
  
Ajuntament de Sagunt
  
Comunitat de Regants de Sagunt.
  
Inalta, SA.
  
Iberdrola, SA.
  
RENFE. Manteniment d'Infraestructures
  
Fuerzas Eléctricas de Valencia, FEVASA.
  
En resposta a la petició de condicions formulada pel Servici Territorial d'Energia de València, els organismes mencionats van mostrar la seua conformitat a la sol·licitud del peticionari, i no consta en l'expedient resposta respecte del que es va remetre a Inalta, SA i a la Comunitat de Regants de Sagunt, a pesar de la reiteració efectuada per l'esmentat Servici Territorial.
  
Vist que Gas Natural SDG, SA, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que, d'acord amb la sol·licitud de Gas Natural SDG, SA, el projecte i l'annex a este presentats, la finalitat que es perseguix amb la construcció d'esta instal·lació és la connexió de gas al client, Fuerzas Eléctricas de Castellón, SA, FECASA.
  
Vist que el Servici Territorial d'Energia de València, encarregat de la instrucció de l'expedient de sol·licitud, n'ha emés informe favorable.
  
Atés que l'article 75.2 del Reial Decret 1.434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables, i en especial, les relatives a l'ordenació del territori i el medi ambient.
  
Atés que la sol·licitud presentada es troba definida i regulada en el capítol I del títol III i que s'han complit els tràmits establits en el títol IV del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
I. Atorgar a Gas Natural SDG, SA, autorització administrativa per a la construcció de les instal·lacions corresponents al gasoducte de gas natural en Alta Pressió B (APB) - P>16 bar ?, situat en el terme municipal de Sagunt, província de València.
  
La present autorització quedarà sotmesa a les condicions que consten a continuació:
  
Primera. La companyia Gas Natural SDG, SA, complirà les obligacions que estrictament s'assenyalen en l'article 74 Obligacions dels distribuïdors de gas natural i en el punt 1 de l'article 83 Obligacions i drets dels distribuïdors i comercialitzadors en relació al subministrament de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 i articles 26 i 27 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
Segona. El titular de la present autorització gaudirà, com a distribuïdor, dels drets que assenyalen els articles 75 i 83 de la Llei 34/1998, de 7 d'octubre, del Sector d'Hidrocarburs, així com els que s'assenyalen en l'articule 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Tercera. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article vint-i-huit del Reial Decret Llei 5/2005 d'11 de març de reformes urgents per a l'impuls de la productivitat i per a la millora de la contractació pública.
  
Quarta. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, i de conformitat amb l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.
  
Cinquena. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
  
Sisena. La present autorització s'atorga sense perjuí de tercers i deixant fora de perill els drets particulars.
  
Setena. Serà causa de revocació de la present autorització l'incompliment de les condicions indicades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
II. Aprovar el projecte d'execució i l'annex complementari de la connexió de gas natural en Alta Pressió B, visats pel Col·legi Oficial d'Enginyers Industrials de la Comunitat Valenciana el 26 d'abril i l'1 de juny de 2004, respectivament, les característiques principals del qual s'indiquen a continuació, i i sotmetre'l a les condicions que igualment s'esmenten:
  
Les característiques principals del projecte i l'annex que s'aproven són les següents:
  
Origen de la instal·lació:
  
Xarxa de distribució existent APB de gas natural (junt a la ERM de Gas Natural Cegas Sagunt).
  
Vàlvula d'acer i diàmetre 4''.
  
Final de la Instal·lació:
  
Vàlvula a l'entrada del recinte ocupat per Fuerzas Eléctricas de Castellón, SA.
  
Pressió de disseny: alta pressió B (P>16 bar).
  
Tipus de canalització:
  
Canonada d'acer de 4'' de diàmetre, especificació API 5L grau B. Des del vèrtex V-4 fins al V-10 (328 m) serà per mitjà de material polietilé sotmés a extrusió i doble revestiment dielèctric de grossària 2'7 mm.
  
Longitud: 688 m.
  
Pressupost: 23.301'57 €
  
Les condicions a què està sotmesa la mencionada aprovació són les següents:
  
1ª. Les obres hauran de realitzar-se d'acord amb el projecte i annex presentats, amb les variacions que, si és el cas, se sol·liciten i s'autoritzen.
  
2ª. El titular de l'esmentada instal·lació informarà de l'acabament de les obres al Servici Territorial d'Energia de València, a l'efecte de reconeixement, i presentarà l'oportú certificat de direcció, subscrit per tècnic competent i visat pel Col·legi Oficial corresponent.
  
3ª. El titular de la instal·lació notificarà per escrit al Servici Territorial d'Energia de València el començament dels treballs per a efectuar-ne les inspeccions, en cas de considerar-ho convenient.
  
4ª. L'administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta. En tals supòsits, l'administració, previ l'oportú expedient, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.
  
5ª. El termini d'execució de les obres serà de dos mesos a partir de l'ocupació real de les finques afectades.
  
La present resolució no és definitiva en via administrativa i en contra podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.